Familielid van vermoorde landdros laat vaar borgtogLanddros Romay van Rooyen (50) is verlede maand in haar huis in Kaapstad vermoor. (Foto: Facebook) Cassidy Hartzenberg (18) het Donderdag vir ŉ tweede keer in die Simonstad-landdroshof verskyn waar hy sy aansoek om borgtog laat vaar het. Hy staan tereg vir die moord op sy tannie, landdros Romay van Rooyen. Hy word ook daarvan beskuldig dat hy Van Rooyen se voertuig en geld gesteel het. Die saak is Donderdag na 8 November uitgestel en Hartzenberg sal tot dan in aanhouding bly. Eric Ntabazalila, woordvoerder vir die Nasionale Vervolgingsgesag, sê indien Hartzenberg intussen van plan verander en weer om borgtog wil aansoek doen, sal die staat dit teenstaan. Maroela Media het vroeër berig dat ŉ familielid op 10 September op Van Rooyen se liggaam in haar huis in Marina da Gama naby Muizenberg afgekom het. Sy is verwurg. Haar gesteelde voertuig is die volgende dag in Mitchells Plain gevind. Hartzenberg is ongeveer drie weke later in hegtenis geneem.